Drie nuwe dramareekse op kykNET te sienkykNET het pas hul 20ste verjaarsdag gevier en daarmee saam het hulle drie splinternuwe dramareekse vir 2020 bekendgestel kykNET-kykers is die hele jaar met dramas van hoogstaande gehalte bederf – van Dwaalster en Spreeus in die eerste helfte van die jaar tot Alles Malan en Fynskrif wat kykers vanaf Julie tot aan die einde van die jaar vermaak. “kykNET het vanjaar ’n groot mylpaal bereik met die kanaal se 20ste verjaarsdag wat gevier word. En om dankie te sê aan al die lojale kykers, het die kanaal ’n spesiale verjaarsdaggeskenk vir hulle: vanaf Januarie 2020 saai kykNET drie nuwe dramas uit,” het kykNET in ŉ verklaring geskryf. Die tweede seisoen van Die Byl word vanaf Sondag 5 Januarie om 20:00 op kykNET uitgesaai. Projek Dina word vanaf 14 Januarie op Dinsdae om 20:00 uitgesaai, met die lang verwagte derde seisoen van Sara se Geheim wat Donderdag 16 Januarie om 20:00 begin. Elkeen van die dramas is 13 episodes lank – dit beteken drie dramas wat elke week op kykNET tot vroeg in April 2020 uitgesaai word! Kolonel Piet van der Bijl is terug Die Byl vertel die verhaal van kolonel Piet van der Bijl, ’n briljante speurder wat spesialiseer in die vastrek van reeksmoordenaars. Sy hele wese is ingestel op die detail van die lewe en die stukke van die legkaart wat nie altyd wil pas nie. Sy persoonlike verhoudings ly egter onder sy werkywer, maar hy sal enigiets vir die mense na aan sy hart doen. Dit is vyf jaar sedert ons Byl (Waldemar Schultz) en sy span leer ken het. Byl is steeds bekend as ’n super-speurder, maar hy was egter die rede hoekom kaptein Juan Stuurman (Marvin-Lee Beukes) uit die eenheid bedank het. Byl se verhouding met Nicki Swanepoel (Milan Murray) het verbrokkel ná hulle vir ’n tyd lank saam gebly het. Byl en generaal Neels van As (Tertius Meintjes) het die strydbyl begrawe, maar nie vir lank nie… In die tweede reeks van Die Byl is daar weer ’n reeks sake, een in elke episode, wat opgelos word, maar hierdie keer is daar ook ’n paar deurlopende storielyne wat kykers vasgenael gaan hou. Byl word toenemend emosioneel en fisiek gekonfronteer wanneer sy span die teiken word van ’n reeks onverklaarbare en ontstellende gebeurtenisse. Tim Theron (Foto: Facebook) Vermiste persone-taakspan neem Kaapstad op horings Elke vyf uur word ’n kind in Suid-Afrika as vermis aangemeld. Ongeveer 30% van vermiste kinders word nooit gevind nie, terwyl 50% van vermiste volwassenes nooit weer gesien word nie. – SAPS Missing Persons Bureau, 2013. Drie lede met heeltemal verskillende persoonlikhede in een span, ’n magdom vermiste sake in Kaapstad en persoonlike lewens wat byna uitmekaar val – dit en meer kan in kykNET se nuwe dramareeks Projek Dina gesien word. Projek Dina speel af in die werk- en lewensomgewing van die blitsreaksie-taakspan, waar die druk hemelhoog en die ruimte vir foute bitter klein is. Noudat die taakspan pas saamgestel is deur die Wes-Kaapse polisie – as ’n manier om die vinnig toenemende aantal gevalle van vermiste persone in Suid-Afrika te bestry – het die lede van die taakspan ’n skynbaar onmoontlike taak op hande: om die vermiste persone in Kaapstad op te spoor en hulle een vir een huis toe te bring. Voormalige Valke-ondersoeker Marcel van der Watt en Missing Children SA se Nicky Rheeder en Bianca van Aswegen het as konsultante vir die reeks opgetree. Projek Dina is geïnspireer deur ware verhale en is met Van der Watt, Rheeder en Van Aswegen se gesamentlike kennis ontwikkel en geskryf. Akteurs in die reeks is Tim Theron, Nadia Valvekens, Pierre van Pletzen, Jane de Wet, Zenobia Kloppers, Crystal Donna Roberts, Christia Visser, Mila Guy, Neels van Jaarsveld, Paul du Toit, Trix Vivier, Elsabe Daneel, Ilse Roos en André Roothman. Nóg geheime word ontbloot in Sara se Geheim 3 Sara se Geheim is ’n dramareeks wat in en om Athlone en Durbanville afspeel. Sara Abrahams, wat swaar dra aan ’n geheim wat sy 35 jaar lank moes bewaar om haar oudste seun (Johan oftewel Johnny) se lewe te red, is die persoon wat die Cloetes, die Kiewiets en die Vermeulens saambind. Sara bewaar nie net haar eie geheim nie, maar ook dié van haar kinders. Kykers het na hul asem gesnak toe Maggie aan die einde van seisoen twee per ongeluk haar geliefde seun Kelvin (Conway October) skiet. En kort voor dit het Maggie en haar suster, Lizzie (Quanita Adams), ontdek hul ma, Sara (June van Merch), het ’n jarelange geheim van hulle weerhou: hul broer, Johnny (Dawid Minnaar), lewe. Seisoen drie begin waar die tweede seisoen geëindig het. Die dramatiese toneel waar Maggie met Kelvin in haar arms lê, het ’n impak op Sara se hele familie. Ander bekende gesigte maak ook ’n draai in die derde seisoen. Onder hulle is Ivan Zimmerman, Roeline Daneel, Stian Bam en Monique Rockman.